בן-ציון תומר

בן-ציון תומר (טייטלבוים) (1928 – 21 באפריל 1998) היה משורר, מחזאי עברי ומתרגם.

ביוגרפיה
תומר נולד בבילגוריי שבפולין בשנת תרפ"ח (1928). גלה עם משפחתו לברית המועצות בשל מלחמת העולם השנייה. הגיע כנער לסמרקנד שבאוזבקיסטן. עלה לארץ ישראל במסגרת עליית "ילדי טהראן" – ילדים יהודים בגילים שונים שהורשו בשנת 1943 לעלות ארצה, דרך טהראן, במסגרת עסקה עם האמריקאים והג'וינט. למד בשומריה שבקיבוץ משמר העמק, ונמנה עם מייסדי קיבוץ רבדים של "השומר הצעיר" בגוש עציון. נפל בשבי הלגיון הערבי עם מגיני הגוש, ושהה בשבי הירדני כתשעה חודשים. לאחר שחרורו השלים לימודיו באוניברסיטה העברית בירושלים. במקביל ליצירתו שירת בתפקידים של נספח תרבות ויועץ תרבות במשרד החוץ וכהן כיו"ר התאחדות הסופרים בישראל. 

ספר שיריו הראשון, "נהר חוזר", יצא לאור בשנת 1959. בשנת 1961 כתב את מחזהו המפורסם, "ילדי הצל", שהוצג בתיאטרון הבימה בשנים 1962–1963 ויצא לאור בהמשך אותה שנה. המחזה זכה להצלחה רבה, והוא נלמד כיום בישראל כחלק מתוכנית הלימודים בספרות. המחזה עוסק בחברה הישראלית בשנות החמישים, ונמצאת בו תשתית אוטוביוגרפית מסוימת, שכן בדומה לתומר, גיבור המחזה (יורם) הוא ניצול השואה שהגיע ארצה עם ילדי טהראן. במחזה מובע רגש אשמה חריף, שככל הנראה שאוב מתחושותיו של תומר עצמו. המחזה התפרסם מאוד, הועלה מעל בימות שונות אלפי פעמים, ומוצג עד היום במסגרות תיאטרליות וטלוויזיוניות שונות. הוא תורגם לאנגלית, לצרפתית ולספרדית.

נפטר בתל אביב בגיל 70 ונטמן בבית העלמין ירקון.

יצירה מפורסמת נוספת של תומר היא השיר נוסח, שעוסק בקשריו עם עברו, ונכלל גם הוא בתוכנית לימודי הספרות בישראל.

מבין שיריו התפרסם בארץ שירו: "בעוד שעה אחזור" שהולחן על ידי יוחנן זראי.

אמרה מפורסמת שלו היא: חשוב לזכור שהייתי אדם אבל מה  שיותר נורא זה שגם הם היו בני אדם.

ספריו
 נהר חוזר (1954)
 ילדי הצל (1963)
 על קו המשווה: שירים(1969)
 אדום ולבן וריח תפוחי הזהב (על ילדי טהרן) (הספרייה הציונית, 1970)
 דרך מלח (1978)
 מלאך עיניים (1999)

כמו כן פרסם תרגומים, ובהם גם ספרי ילדים.

קישורים חיצוניים

 
 
 
 קורות חייו של בן ציון תומר באתר עמלנט
 
  (על "ילדי הצל")
 
 
 בעוד שעה אחזור, באתר "שירונט"
 

מפרי עטו:
  (שיר מתוך "על קו המשוה")

הערות שוליים

משוררים כותבי עברית
מחזאים ישראלים
בוגרי השומר הצעיר
ישראלים ילידי פולין
ילדי טהראן
בוגרי המוסד החינוכי שומריה
בוגרי האוניברסיטה העברית בירושלים
עובדי משרד החוץ
נספחי תרבות ישראלים
שבויי גוש עציון במלחמת העצמאות
אישים הקבורים בבית הקברות ירקון
ישראלים שנולדו ב-1928
ישראלים שנפטרו ב-1998